b'\n_START_ARTICLE_\nPort Said\n_START_SECTION_\nOra\xc8\x99ul pe dou\xc4\x83 continente\n_START_PARAGRAPH_\nPort Said \xc3\xae\xc8\x99i datoreaz\xc4\x83 statutul deosebit pozi\xc8\x9biei geografice la cap\xc4\x83tul nordic al Canalului Suez, la limita dintre Africa \xc8\x99i Asia, \xc8\x99i la \xc8\x9b\xc4\x83rmul M\xc4\x83rii Mediterane. Pe partea asiatic\xc4\x83 de vizavi se afl\xc4\x83 ora\xc8\x99ul geam\xc4\x83n, mai mic, Port Fuad. \xc3\x8en Port Said, demne de aten\xc8\x9bie sunt, f\xc4\x83r\xc4\x83 \xc3\xaendoial\xc4\x83, comer\xc8\x9bul stradal \xc3\xaensufle\xc8\x9bit, tipic pentru cultura arab\xc4\x83, precum \xc8\x99i popula\xc8\x9bia format\xc4\x83 dintr-un talme\xc8\x99-balme\xc8\x99 de imigran\xc8\x9bi sosi\xc8\x9bi din toate col\xc8\x9burile Egiptului \xc8\x99i ale Africii de Nord. Ora\xc8\x99ul, cu str\xc4\x83zile trasate dup\xc4\x83 planul unui triunghi, a fost ridicat la intrarea Canalului Suez \xc3\xaen Marea Mediteran\xc4\x83. Port Said las\xc4\x83 impresia unei metropole moderne cu caracter european. \xc3\x8en locul parfumului oriental, turistul simte aici mai degrab\xc4\x83 mirosul gazelor de e\xc8\x99apament emanate de \xc8\x99irul nesf\xc3\xa2r\xc8\x99it de vapoare care traverseaz\xc4\x83 Canalul Suez \xc3\xaen ambele direc\xc8\x9bii. A\xc8\x99a cum se cuvine unei metropole care marcheaz\xc4\x83 grani\xc8\x9ba nordic\xc4\x83 a uneia dintre cele mai imporante artere navigabile din lume, Port Said dispune de un port cu impresionanta suprafa\xc8\x9ba de 230 ha (hectare), ap\xc4\x83rat de dou\xc4\x83 diguri puternice, dintre care cel vestic p\xc4\x83trunde \xc3\xaen mare c\xc3\xa2\xc8\x9biva kilometri. P\xc3\xa2n\xc4\x83 \xc3\xaen 1956, pe dig se ridica statuia lui Ferdinand de Lesseps (1805-1894), inginerul francez al canalului Suez. Na\xc8\x9bionali\xc8\x99tii egipteni au considerat \xc3\xaens\xc4\x83 monumentul un simbol al colonialismului \xc8\x99i s-au descotorosit de el, arunc\xc3\xa2ndu-l \xc3\xaen mare. O relicv\xc4\x83 mai rezistent\xc4\x83 a trecutului Egiptului s-a dovedit farul maritim, \xc3\xaenalt de 53 m, a c\xc4\x83rui lumin\xc4\x83 e vizibil\xc4\x83 de la o distan\xc8\x9b\xc4\x83 de 23 de mile marine._NEWLINE_Pe partea estic\xc4\x83 a Canalului Suez se afl\xc4\x83 suburbia Port Fouad, \xc3\xaentemeiat\xc4\x83 \xc3\xaen 1927. Compania Canalului Suez-societatea pe ac\xc8\x9biuni care a str\xc3\xa2ns fonduri pentru realizarea proiectului-\xc8\x99i-a stabilit aici sediul administrativ \xc8\x99i a ridicat un cartier de locuin\xc8\x9be pentru angaja\xc8\x9bi. Port Fouad \xc3\xae\xc8\x99i datoreaz\xc4\x83 numele sultanului Fouad, care \xc3\xaen 1922, dup\xc4\x83 c\xc3\xa2\xc8\x99tigarea independen\xc8\x9bei de c\xc4\x83tre Egipt, a preluat coroan\xc4\x83 de rege. Dac\xc4\x83 se consider\xc4\x83 c\xc4\x83 grani\xc8\x9ba arbitrar\xc4\x83 dintre Asia \xc8\x99i Africa este reprezentat\xc4\x83 de Canalul Suez, Port Fouad se afl\xc4\x83 pe teritoriul celui dint\xc3\xa2i continent. Port Said, pe de alt\xc4\x83 parte, \xc3\xaei atrage pe turi\xc8\x99ti prin plajele \xc8\x99i parcurile sale minunate.\n_START_SECTION_\nIstorie\n_START_PARAGRAPH_\nIstoria ora\xc8\x99ului Port Said este inseparabil legat\xc4\x83 de istoria construirii Canalului Suez. Inaugurarea oficial\xc4\x83 a canalului a avut loc \xc3\xaen anul 1869, dup\xc4\x83 zece ani de lucr\xc4\x83ri dificile._NEWLINE_Cu trei ani \xc3\xaenainte de a s\xc4\x83rb\xc4\x83tori \xc3\xaemplinirea unui secol la inaugurarea Canalului Suez, Port Said a trecut printr-o mare tragedie. Bombardamentele aeriene israeliene au transformat \xc3\xaen moloz o mare parte a celui de-al doilea port al Egiptului ca suprafa\xc8\x9ba (dup\xc4\x83 Alexandria). Din fericire, reconstruirea s-a desf\xc4\x83\xc8\x99urat foarte rapid, \xc3\xaentruc\xc3\xa2t nici cele mai grave distrugeri nu au putut r\xc4\x83pi ora\xc8\x99ului Port Said atuul s\xc4\x83u principal: situarea la intrarea \xc3\xaen Canalul Suez. Lungimea acestei artere navigabile dintre Marea Mediteran\xc4\x83 \xc8\x99i Golful Suez este de numai 192 km, dar scute\xc8\x99te navele care plutesc dinspre Peninsula Arabic\xc4\x83 \xc8\x99i Asia c\xc4\x83tre Europa de o lung\xc4\x83 c\xc4\x83l\xc4\x83torie \xc3\xaen jurul Capului Bunei Speran\xc8\x9be. \xc3\x8enc\xc4\x83 din Antichitate, s-au f\xc4\x83cut \xc3\xaencerc\xc4\x83ri de excavare, iar Regele-Soare, Ludovic al XIV-lea, a angajat \xc3\xaenv\xc4\x83\xc8\x9ba\xc8\x9bi care s\xc4\x83 studieze aspectele tehnice ale acestui proiect de propor\xc8\x9bii colosale. _NEWLINE_\xc3\x8en 1789, Napoleon Bonaparte a cerut geodezilor s\xc4\x83 fac\xc4\x83 m\xc4\x83suratorile necesare. \xc3\x8en calculele acestora s-a strecurat \xc3\xaens\xc4\x83 o gre\xc8\x99eal\xc4\x83. Abia o jum\xc4\x83tate de secol mai t\xc3\xa2rziu, \xc3\xaen anul 1854, consulul francez \xc3\xaen Egipt, Ferdinand de Lesseps, a depus un proiect din care rezult\xc4\x83 \xc3\xaen mod clar c\xc4\x83 Marea Mediteran\xc4\x83 \xc8\x99i Golful Suez se afl\xc4\x83 la aceea\xc8\x99i altitudine. Pe data de 23 aprilie 1859, au fost demarate lucr\xc4\x83rile foarte complicate de construc\xc8\x9bie. Progresul a fost \xc3\xaengreunat de lipsa apei potabile, de epidemiile de holer\xc4\x83 \xc8\x99i de lipsa de fonduri suficiente pentru investi\xc8\x9bie. La peste zece ani de la \xc3\xaenceperea lucr\xc4\x83rilor, pe 17 noiembrie 1869, a avut loc inaugurarea oficial\xc4\x83 a canalului. Compania Canalului Suez \xc8\x99i-a rezervat drepturile de exploatare a acestuia pentru 99 de ani, \xc3\xaencep\xc3\xa2nd din 1856. P\xc3\xa2n\xc4\x83 \xc8\x99i pre\xc8\x99edintele Nasser, conduc\xc4\x83torul Egiptului deja independent \xc8\x99i un na\xc8\x9bionalist convins, a fost nevoit s\xc4\x83 onoreze contractul. Abia dup\xc4\x83 expirarea acestuia, \xc3\xaen 1956, a emis un decret prin care na\xc8\x9bionaliza canalul Suez \xc8\x99i Compania Canalului Suez. De atunci, aceast\xc4\x83 important\xc4\x83 arter\xc4\x83 navigabil\xc4\x83 apar\xc8\x9bine egiptenilor. Circula\xc8\x9bia pe canal a fost blocat\xc4\x83 o singur\xc4\x83 dat\xc4\x83, pentru scurt timp, din cauza ofensivei israeliene din timpul \xe2\x80\x9eR\xc4\x83zboiului de \xc8\x98ase Zile\xe2\x80\x9d din 1967.\n_START_SECTION_\nStatistici\n_START_PARAGRAPH_\nPopula\xc8\x9bia: 530.000 loc. (2006)_NEWLINE_Distan\xc8\x9ba fa\xc8\x9b\xc4\x83 de Cairo: 220\xc2\xa0km_NEWLINE_Limba: arab\xc4\x83_NEWLINE_Religia: islamism_NEWLINE_Moneda: lira egiptean\xc4\x83\n_START_SECTION_\nIstoric\n_START_PARAGRAPH_\nOra\xc8\x99ul \xc3\xae\xc8\x99i datoreaz\xc4\x83 numele viceregelui Said al Egiptului (1854-1863)._NEWLINE_\xc3\x8en timpul bombardamentelor aeriene israeliene din 1967, Port Said a fost distrus in mare m\xc4\x83sur\xc4\x83, iar 70% dintre locuitori au fost evacua\xc8\x9bi._NEWLINE_Noul cartier din Port Said, situat pe cel\xc4\x83lalt mal al canalului, este supranumit \xc3\xaen mod curent \xe2\x80\x9eora\xc8\x99ul gr\xc4\x83dinilor\xe2\x80\x9d._NEWLINE_Dup\xc4\x83 ad\xc3\xa2ncirea \xc8\x99i l\xc4\x83\xc8\x9birea Canalului Suez, care a avut loc \xc3\xaen 1980, pe artera navigabila care une\xc8\x99te Marea Mediteran\xc4\x83 \xc8\x99i Marea Ro\xc8\x99ie pot circula chiar nave cu deplasament de p\xc3\xa2n\xc4\x83 la 150.000\xc2\xa0t (adic\xc4\x83 \xc8\x99i petroliere).'